Өлгөлө ғүмер кисереп, һикһән һигеҙ йәшкәсә күҙлек кеймәгән, донъя яңылыҡтары менән даими хәбәрҙар булған, “Йәшлек”те лә алдырып уҡыған Рәис Вәлиев – беҙ барғанда ауырый ине. Тын юлым ҡыҫыла, тип бошондо. Шулай ҙа Радик улы хоккей, бокс ярыштары тураһында һүҙ сығарғас, күҙҙәре ялтырап китте – ошо спорт төрҙәре буйынса бәйгеләрҙе ҡыҙыҡһынып күҙәтә ул. Спортсыларҙан тыш, артист, йырсыларҙы ла телевизор, матбуғат аша танып белгән ветеран, йөрәкһеп, 9 Май байрамын көтә. Уның өсөн Еңеү көнөнән дә бөйөгөрәк байрам юҡ, тине улы һаубуллашҡанда: “Еңеү көнө – ул бит тыныслыҡ, өмөт, бәхет көнө. Шуларҙан юғарыраҡ, ҡәҙерлерәк тағы ни бар?!”.